जल शक्ति मंत्रालय
गांधी जयंती के अवसर पर जल जीवन मिशन के अंतर्गत स्कूलों और आंगनबाड़ी केंद्रों में पेयजल आपूर्ति की व्यवस्था करने के लिए ‘100 दिवसीय अभियान’ शुरू किया जाएगा
प्रधानमंत्री श्री नरेंद्र मोदी ने 29 सितंबर, 2020 को प्रत्येक ग्रामीण के घर में जलापूर्ति सुनिश्चित करने के लिए जल जीवन मिशन  के कार्यान्वयन हेतु ग्राम पंचायतों और पानी समितियों के लिए 'मार्गदर्शिका' का विमोचन किया और जेजेएम के ‘लोगो’ का अनावरण करते हुए प्रधानमंत्री ने पूरे देश के स्कूलों और आंगनबाड़ी केंद्रों में पाइप के माध्यम से सुरक्षित जलापूर्ति सुनिश्चित करने के लिए 2 अक्टूबर, 2020 से' 100 दिवसीय अभियान' के शुरूआत की बात कही। उन्होंने राज्य सरकारों से इन सार्वजनिक संस्थानों में पेयजल आपूर्ति की व्यवस्था सुनिश्चित करने के लिए इस अभियान का सर्वोत्तम उपयोग करने की भी अपील की। बच्चों के लिए सुरक्षित जल सुनिश्चित करना प्राथमिकता है, क्योंकि वे जल जनित रोगों के प्रति सबसे ज्यादा असुरक्षित होते हैं, इसलिए स्कूलों, आंगनबाड़ी केंद्रों, स्वास्थ्य देखभाल केंद्रों आदि में नल का जल कनेक्शन के माध्यम से सुरक्षित जलापूर्ति सुनिश्चित करने की दिशा में जल जीवन मिशन के अंतर्गत प्रावधान किए गए हैं।
2 अक्तूबर, 2020 से इस अभियान की शुरूआत करने के लिए राष्ट्रीय जल जीवन मिशन राज्यों/केंद्र शासित प्रदेशों तक पहुंच चुका है। इस 100 दिवसीय अभियान के दौरान, 2 अक्टूबर, 2020 को गांधी जयंती के साथ-साथ अगले 100 दिनों में गांव के सभी स्कूलों, आंगनबाड़ी केंद्रों और अन्य सार्वजनिक संस्थानों में सुरक्षित जल उपलब्ध कराने का प्रस्ताव पारित करने के लिए ग्राम सभाएं बुलाई जाएंगी। इन सुविधाओं का संचालन और रखरखाव, ग्राम पंचायत और/या इसकी उप-समिति यानी ग्राम जल एवं स्वच्छता समिति या पानी समिति द्वारा किया जाएगा।
राज्यों का लोक स्वास्थ्य अभियांत्रिकी विभाग नोडल विभाग के रूप में शिक्षा, महिला एवं बाल कल्याण, पंचायती राज एवं ग्रामीण विकास जैसे अन्य विभागों के साथ मिलकर ग्राम पंचायतों और/या इसकी उप-समितियों को शामिल करके इस अभियान का नेतृत्व करेगा। यह अभियान हमारे बच्चों के लिए सुरक्षित जलापूर्ति सुनिश्चित करने की दिशा में एक लंबा रास्ता तय करेगा जो उनके स्वास्थ्य और समग्र विकास को सकारात्मक रूप से प्रभावित करेगा। यह 'राष्ट्रपिता' महात्मा गांधी की 151वीं जयंती पर उन्हें दी गई उपयुक्त श्रद्धांजलि होगी।
गांधी जयंती के अवसर पर, गुजरात सरकार पोरबंदर में एक कार्यक्रम का आयोजन कर रही है, जिसमें मुख्यमंत्री श्री विजय रूपाणी राज्य के चार जिलों यानी गांधीनगर, मेहसाणा, पोरबंदर और आनंद के संदर्भ में घोषणा करेंगे कि उनको 100 प्रतिशत घरेलू नल का जल कनेक्शन कवरेज प्राप्त है। इस कार्यक्रम में दिल्ली से जल शक्ति मंत्री, श्री गजेंद्र सिंह शेखावत भी वीडियो कांफ्रेंस के माध्यम से शामिल होंगे। इस आयोजन में आंगनबाड़ी केंद्रों व स्कूलों में सुनिश्चित पाइप के माध्यम से जलापूर्ति के लिए 100 दिवसीय अभियान चलाया जाएगा।
वर्तमान समय में गुजरात के ग्रामीण परिवारों में नल का जल का विस्तार 79.85 प्रतिशत है। वर्ष 2020-21 में राज्य ने 7.70 लाख परिवारों को नल का जल कनेक्शन प्रदान किया है। पिछले एक वर्ष में पूरे देश में 2.30 करोड़ से ज्यादा घरों को नल का जल कनेक्शन प्रदान किए जा चुके हैं। वर्तमान में कुल ग्रामीण परिवारों में से लगभग 30 प्रतिशत यानी 5.50 करोड़ ग्रामीण परिवारों को अपने घरों में सुनिश्चित रूप से सुरक्षित नल का जल प्राप्त हो रहा है।
जल जीवन मिशन  का उद्देश्य 2024 तक प्रत्येक ग्रामीण घर में नल का जल कनेक्शन की व्यवस्था का सार्वभौमिक कवरेज प्रदान करना है। मिशन के अंतर्गत महिलाओं और बच्चों पर विशेष ध्यान दिया जा रहा है। बच्चों के लिए सुरक्षित जल सुनिश्चित करना प्राथमिकता है, क्योंकि वे डायरिया, पेचिश, हैजा, टाइफाइड आदि जैसे जल जनित रोगों के प्रति सबसे ज्यादा असुरक्षित होते हैं। अपने प्रारंभिक वर्षों में असुरक्षित पानी का सेवन करने से बार-बार होने वाले संक्रमण के कारण प्रतिकूल प्रभाव पड़ सकते हैं, जिसके परिणामस्वरूप उनका विकास अवरूद्ध हो सकता है।यह स्थिति उन क्षेत्रों में और ज्यादा जटिल है जहां परजल स्रोत आर्सेनिक, फ्लोराइड, भारी धातुओं आदि से दूषित पाए जाते हैं और इन संदूषित तत्वों से युक्तजल का लंबे समय तक सेवन करने से आर्सेनिकोसिस, फ्लोरोसिस आदि जैसी विकृत बीमारियां हो सकती हैं जिसके परिणामस्वरूप गंभीर स्वास्थ्य समस्याएं उत्पन्न हो सकती हैं।इस गंभीर समस्या से निपटने के लिए जल जीवन मिशन के अंतर्गत स्कूलों, आंगनबाड़ी केंद्रों, स्वास्थ्य देखभाल केंद्रों आदि में नल का जल कनेक्शन के माध्यम से सुरक्षित जल उपलब्धता को सुनिश्चित करने के प्रावधान किए गए हैं।